མོའི་གྲོང་གསེབ་ནི་ཡུལ་ཨ་ཝ་ལུར་དང་ཐག་ཉེ་པོ་ཡིན་ཞིང༌།གྲོང་གསེབ་དེའི་མིང་ལ་ཡང་སྙིང་ག་རེ་ཟེར་མིན་ངས་བརྗེད་འདུག།ཕལ་ཆེར་ཝན་ཀ་པཱུར་རམ་དེ་དང་འདྲ་བ་ཞིག་ཡིན་ས་ཡོད།མན་གྷམ་མ་གྲོང་བརྡལ་ལ་འགྲོ་སྐབས་ང་ཚོའི་སྡོད་ཁུལ་བརྒྱུད་དགོས་ཤིང་།ནམ་རྒྱུན་ངས་སྐད་ཆ་ཡག་པོ་བཤད་པའི་དབང་གིས་ཡིན་པ་འདྲ།མོ་གྲོང་བརྡལ་དུ་འགྲོ་སྐབས་སམ་ནང་ལ་ལོག་པའི་ལམ་བར་དུ་ང་སྡོད་ཁང་དུ་འགྲོ་མཚམས་བཞག་གི་རེད།དེ་འདྲའི་སྐབས་སུ་མོ་རང་ངའི་སྒོ་རྭའི་ནང་དུ་བསྡད་དེ།མོ་རང་ལ་པན་སུ་པ་རི་ཤིང་ལོ་ཁྱད་པར་བ་ཞིག་དང་མཉམ་དུ་ཁ་ནང་དུ་ལྡད་བྱའི་རྡོ་ཐའི་རིགས་ཤིག།འདི་རྒྱ་གར་ནང་དར་ཆེ།སྒྱུར་མཆན།ཡོད་ན་དེ་ལྡད་པའམ་མེད་ན་ང་ཚོར་སློང་སྟེ་ལྡད་ཞོར་ང་ཚོ་དང་གླེང་མོལ་བྱེད་ཀྱི་རེད།དེ་ལྟར་ངལ་གསོས་ནས་ཅུང་བསྡད་རྗེས་མོ་རང་གི་གྲོང་གསེབ་ཏུ་བསྐྱོད་ཀྱི་རེད།ང་ལ་དུས་ཚོད་ཡོད་སྐབས་མོས་ང་ལ་མོ་རང་གི་ཁྱིམ་ཚང་གི་སྐྱིད་སྡུག་རྣམས་བརྗོད་ངེས་པའི་ཐོག།ང་ལའང་ངའི་དཀའ་ངལ་བརྗོད་དང་ཟེར།ངས་དཀའ་ངལ་ག་རེ་མོ་ལ་བརྗོད་དགོས་སམ།དཀོན་མཆོག་གི་ཐུགས་རྗེས་ང་ལ་མ་འགྲིག་པ་གང་ཡང་མི་འདུག།དེར་བརྟེན་ངས་བརྗོད་འོས་པའི་གནས་ཚུལ་སྡུག་ཤོས་ནི།ཞི་མི་འོངས་ནས་འོ་མ་བཏུངས་པའམ།ཙི་ཙིས་མཚན་མོ་ག་གོན་བཟས་པ་ཙམ་རེད།ངས་མོ་ལ་གནས་ཚུལ་དེའི་རིགས་བརྗོད་སྐབས།མན་གྷམ་མ་ཡིས།ཀྱེ་མ།དེ་ནི་འཇིག་རྟེན་གྱི་ཆོས་ཉིད་རེད་ཅེས་བརྗོད་ངེས་ཐོག།མོ་རང་གི་ཉམས་མྱོང་དང་འབྲེལ་ནས་སློབ་སྟོན་བྱེད་ངེས་རེད།དེ་འདྲ་བྱས་ཏེ་ང་དང་མན་གྷམ་མ་གཉིས་ཧ་ཅང་འདྲིས་གཤིབས་ཟབ་པའི་ངོ་ཤེས་སུ་གྱུར།